VEGA præsenterer **EN AFTEN MED SVØMMENDE MELODISKE LINJER OG UROLIGE BEATS FRA TO DREAMPOPPERE.**

*Lowly og Ice Cream Cathedral spiller fredag den 10. marts dobbeltkoncert i Lille VEGA, hvor du kan glæde dig til fængslende popkompositioner i mange lag og farver.*  
De er begge blevet sammenlignet med dreampop-guruerne i Beach House med deres 80’er-inficerede vokaler og luftige synthflader. Lighederne er til at få øje på hos de danske bands Lowly og Ice Cream Cathedral. Der er luft i kompositionerne, og de lyriske fortællinger samt stærke vokaler er formidlende og dragende på en og samme tid.   
 **Lowly leverer støjende sekvenser med længselsfuld melankolsk grundtone**Lowly har kun eksisteret siden 2014, men deres legesyge og ekstremt melodiske univers har allerede sikret dem en kontrakt med det legendariske pladeselskab Bella Union. Kvintetten mødte hinanden på Det Jyske Musikkonservatorium i Aarhus, og de fandt hurtig fælles fodslag i den alternative støj-pop.

Netop støjen henviser ifølge pianist Kasper Staub til de komplekse elektroniske og guitarbårne teksturer, der giver Lowlys sange en uforudsigelig, genrebrydende kvalitet. Under lagene af lyd og støj gemmer der sig imidlertid også en klar melankolsk og længselsfuld grundtone, som forstærkes af bandets gådefulde lyrik.

Lowlys debutalbum udkommer i starten af 2017, og de har netop smidt første single ”Deer Eyes” på gaden, som er fire minutters rytmisk og betagende drømmepop.   
 **Okkult pop indhyllet i melankolske og hvirvlende melodier**  
Ice Cream Cathedrals tekster tager lytteren væk fra universet og ind i hjertet af afsavn, dødelighed og fantasi. Forsanger Anja T. Lahrmann leder sangene med et dunkelt lys og sine hvirvlende melodier. Sangene er tilsat instrumentale passager af akustiske trommer og guitarer i elektrisk overflod. Trioen Ice Cream Cathedral laver okkult, alternativ pop, som er svært medrivende med de stramme trommebeats og Lahrmanns mørke vokal.

Da Ice Cream Cathedrals seneste single ”The Chalk Line” udkom i 2015 med stort opslået visuel fortolkning af den anerkendte japanske video-artist Yoshi Sodeoka, markerede det et tydeligt skifte for trioen. Efter intense år med to anerkendte albumudgivelser, henholdsvis *The Drowsy Kingdom* fra 2013 og *Sudden Anatomy* fra 2014, samt optrædener på Roskilde Festival, SXSW, By:Larm og Liverpool Sound City mm. søgte bandet en ny og udstrakt kreativ proces.   
  
Det åbnede både for et intimt samvær om sangskrivningen i København, men også digitale langdistance udvekslinger imellem de tre bandmedlemmers respektive bopæle i henholdsvis Paris, Stockholm og San Francisco. Efter færdiggørelsen af det nye materiale er alle nu vendt tilbage til Skandinavien for sammen at præsentere den nye lyd for publikum.

**Fakta om koncerten:**Lowly (DK) + Ice Cream Cathedral (DK) Fredag d. 10. marts 2017 kl. 21.00. Lille VEGA, Enghavevej 40, 1674 København V. Billetpris 150 + gebyr.  
Billetsalget start i dag via vega.dk og Ticketmaster.